Author: Marta Gulárová
Last saved by: agenda0

Návrh

Komuniké

     Vláda Slovenskej republiky na svojom rokovaní schválila návrh zákona, ktorým sa mení a dopĺňa zákon Národnej rady Slovenskej republiky č. 310/1992 Zb. o stavebnom sporení v znení neskorších predpisov, ktorého vecným zámerom je priblíženie výnosovosti stavebného sporenia úrovni výnosovosti dlhodobých termínovaných vkladov v komerčných bankách. V súlade s týmto zámerom sa znižuje výška štátnej prémie z 25 % na 20 %.

     Zároveň sa návrhom sleduje cieľ, aby podpora zo štátneho rozpočtu formou štátnej prémie k stavebnému sporeniu neprekročila v roku 2002 rozpočtovanú sumu 2,0 mld. Sk, v súlade s východiskami štátneho rozpočtu na rok 2002, schválenými vládou SR uznesením č. 525 z 13.6.2001.

    V návrhu novely zákona o stavebnom sporení sa ďalej navrhujú zmeny ustanovení zákona, ktoré prispejú k zefektívneniu výkonu štátneho dozoru nad stavebným sporením, k zjednodušeniu kontroly nároku stavebných sporiteľov na štátnu prémiu pri uzavretí viacerých zmlúv o stavebnom sporení bez straty nároku na štátnu prémiu, ak stavebný sporiteľ nevložil vklady na viac označených prémiovo zvýhodnených zmlúv o stavebnom sporení. 

    Novelou zákona o stavebnom sporení sa dopĺňa i oprávnenie štátneho dozoru ukladať stavebným sporiteľniam pokuty za neoprávnene použitú štátnu prémiu, ktorá je príjmom  štátneho rozpočtu a spresňuje sa zodpovednosť stavebných sporiteľní pri poskytovaní štátnej prémie. Zracionalizuje sa i poskytovanie štátnej prémie v kalendárnom roku zo štvrťročného na polročné poukazovanie. Zákon nadobudne účinnosť 1. januára 2002.